

Laerskool Eligwa

20 Julie 2020

Geagte Ouers / Voogde

**NUUSBRIEF 12 VAN 2020**

Graag bring ek die volgende sake onder u aandag:

**1. INFASERING**

Al ons leerlinge is nou weer terug by die skool. Baie dankie vir elkeen se begrip en aanpassings by die nuwe ABNORMAAL. Ons wil u weereens verseker dat u kind se veiligheid ons prioriteit is. U weet reeds dat die Gr. 7 leerders elke dag by die skool moet wees terwyl al die ander grade al om die tweede dag by die skool is. Sien rooster agterop tot Desember. Die rooster se datums is duidelik gemerk. Indien daar ‘n positiewe Covid-19 geval sou wees, en die skool vir ‘n paar dae moet sluit, sal ons u laat weet wanneer ons weer heropen. U kan dan net die rooster raadpleeg om vas te stel watter grade / groepe by die skool moet aanmeld.

**2. TOERE EN UITSTAPPIES**

Alle beplande toere, uitstappies en sport is afgestel vir die res van die jaar. Indien u reeds‘n deposito betaal het, sal die geld teen u skoolfondsrekening gekrediteer word.

**3. ASSESSERING**

Ons is deurlopend besig met assessering. Volgehoue en pligsgetroue werk dwarsdeur die jaar bepaal sukses en nie net die formele assesseringsgeleenthede nie. Ondersteun asseblief u kind. Die akademiese werk sal steeds elke twee weke saam met die memorandum op die webwerf verskyn vir die leerlinge wat tuis bly a.g.v. komorbiditeite. Die assesseringsrooster is ook op die webwerf vir u gerief.

**4. KLEREBANK**

Die klerebank word bedryf deur Mev. Tanja de Jager vanaf haar woning. Indien u enige ou klere of skoene het wat u kind nie meer dra nie, sal ons dit waardeer indien u dit aan ons kan skenk. Daar is tans ‘n groot behoefte. Kontak haar gerus by 076 412 2806. Baie dankie by voorbaat vir u hulp.

**5. SKOOLFONDS**

Baie dankie vir die van u wat getrou u verpligtinge nakom. Skoolgeld is ‘n enkele jaarlikse bedrag wat tydens die begrotingsvergadering vasgestel word. Ouers kom gewoonlik met die skool ooreen om skoolgeld in paaiemente te betaal. Hierdie is dus ‘n statutêre plig wat deur ouers nagekom **moet** word. Alle fondsinsamelingsprojekte is tydelik van die baan as gevolg van Covid-19. Ons maak dus staat op u samewerking.

2/...

2

**6. GESINSDATA**

Dit is in u en u kind se belang dat ons die regte nommers en adresse op die rekenaar het indien ons met u moet kommunikeer. Die grendeltyd het ons ook geleer hoe belangrik die sosiale media (webblad en facebook) is om met u as ouer te kommunikeer. Kontak gerus die kantoor indien enige van u besonderhede verander het.

**7. INSKRYWINGS GRAAD R EN GRAAD 1**

Die Graad 1-inskrywings het reeds op 25 Junie 2020 geopen en sluit op 25 Julie 2020. Laat weet asseblief al u vriende en kennisse sodat hulle betyds kan aansoek doen.

**8. INDIVIDUELE FOTO’S (Gr. 2 – 6)**

Die individuele foto’s is reeds geneem. U gaan u kind se foto ontvang, waarna u van ‘n bestelvorm af kan kies wat u alles wil hê (foto’s, waterbottel, sleutelhouer, pennehouer, liniaal, beker). U kind se foto sal dan op al hierdie items aangebring word. Al die pryse sal langs elke item aangetoon word, waarna u self die berekening gaan doen van wat u skuld. Daardie geld sal dan deur u in ‘n koevert geplaas en na die skooltoe teruggestuur word. Geen geld moet dus nou skooltoe gestuur word nie of onnodige oproepe na die skool gemaak word nie. Ons werk op ‘n kontant met bestelling basis. Die sluitingsdatum is 4 Augustus 2020.

**9. LANGNAWEEK**

Met die lang grendeltyd het die vakansies ook verander. Daar gaan slegs ‘n langnaweek gedurende Augustus wees. Die skool sluit 7 Augustus 2020 en heropen weer 12 Augustus 2020.

**10. OPLAAI VAN LEERLINGE NA SKOOL**

Ons wil weer ‘n beroep op u doen om asseblief u kind direk na skool op te laai. **GEEN** personeellid is na skool beskikbaar om kinders op te pas nie omrede hulle self hul eie klasse saniteer en voorbereiding doen vir die volgende dag. Dit is ook nie veilig vir u kind om na skool alleen buite te wag nie. Dankie vir u begrip en samewerking.

Groete

**BENNIE BOSHOFF**

**HOOF**